Mette Frederiksen (S), 2014-04-01:
Jeg ved næsten ikke, hvor jeg skal starte i min replik, for jeg kommer nok ikke uden om i al respekt for Folketinget at sige, at der var et vist deja-vu eller flashback eller venden tilbage til diskussioner, vi har hørt før i Folketingssalen.
Det er helt rigtigt, som der var en, der sagde før, at arbejdet med at lave kønsopdelte lønstatistikker for at komme noget af den ulige løndannelse mellem mænd og kvinder til livs påbegyndtes helt tilbage i 1990'erne af SR-regeringen.
Dengang var der sådan set lavet en meget god lovgivning, som vi nu udbygger yderligere og gør endnu bedre, men som den nytiltrådte borgerlige regering valgte at erstatte af en både uambitiøs og – har det vist sig – ikke let brugbar lovgivning her på området.
Når den tidligere SR-regering påbegyndte det her arbejde, var det jo allerede dengang, fordi der var for store lønforskelle mellem mænd og kvinder, og lønforskellene er der stadig.
Så kan man jo godt begive sig ud i mange akademiske diskussioner, som jeg også har lyttet mig til at ordførerne har brugt tiden på i dag, men det ændrer bare ikke på, at der er lønforskelle, og at de lønforskelle bygger på et samfund, der var engang, og på en kultur og på traditioner på vores arbejdsmarked, som ikke hører hjemme i år 2014.
Jeg er glad for, at vi har flertal for lovforslaget her, men kan jo også konstatere, at det alene er SF og Enhedslisten, der ønsker at bakke regeringen op i at fremme ligestilling, hvad angår brugen af kønsopdelt lønstatistik.
Så har der været en – kan man vel godt sige – vis rituel kritik af forslaget her.
Bureaukratisk vil det være, og det må forstås, at det næsten er lidt synd for virksomhederne, at de skal arbejde med det her, men man må jo bare sige, at med lovforslaget her vælger vi en model, der er utrolig let at håndtere for den enkelte virksomhed.
Man kommer til at få oplysningerne helt automatisk.
Det er Danmarks Statistik, der laver statistikken, og det vil sige, at ligegyldigt om man har en regnskabsmedarbejder eller ikke har, behøver man sådan set ikke sidde og nørkle med tallene, for man får materialet.
Jeg er selv, skal jeg være ærlig og sige,
lidt overrasket over, at vi kan lave så let en løsning, men jeg er da glad for det, for jeg tror, at det vil fremme brugen af de kønsopdelte lønstatistikker endnu mere.
Jeg vil også gerne ved samme lejlighed sige, at som minister kommer jeg ikke med forslag, der bare er symbolske, og derfor vil jeg altid selv være opmærksom på, om vi laver noget, der på papiret er godt, men i virkeligheden ikke er brugbart.
Sådan har jeg det altså ikke med de kønsopdelte lønstatistikker, for når vi bliver ved med, til trods for at vi har en lovgivning på ligelønsområdet, at have den ulige aflønning mellem mænd og kvinder, så er der selvfølgelig grund til at udvikle nye redskaber for at komme den manglende ligeløn til livs, og her tror jeg at de kønsopdelte lønstatistikker i den forbedrede form, som er det, vi behandler i dag, er noget, der vil kunne hjælpe os.
Det er selvfølgelig stadig væk sådan, at det er arbejdsmarkedets parter i Danmark, der har ansvaret for at forhandle løn, men vi har også et politisk ansvar i Danmark og her i Folketinget for at fastsætte rammerne for diskussionen om lønnen på så god en måde som overhovedet muligt, og det gør vi med forslaget her.